钦定古今图书集成/明伦汇编/官常典/第063卷 > 平原王干
## 钦定古今图书集成/明伦汇编/官常典/第063卷 > 平原王干

按《晋书宣五王传》，“宣帝九男：穆张皇后生景帝、文帝、
平原王干。伏夫人生汝南文成王亮，琅邪武王伷，清
惠亭侯京，扶风武王骏。张夫人生梁王彤，柏夫人生
赵王伦。”亮及伦别有传。按本传：“平原王干，字子良，
少以公子，魏时封安阳亭侯，稍迁抚军中郎将，进爵
平阳乡侯。五等建，改封定陶伯。武帝践祚，封平原王，
邑万一千三百户，给鼓吹，驸马二匹，加侍中服。”咸宁
初，遣诸王之国，干有笃疾，性理不恒，而颇清虚静退，
𥳑于情欲，故特诏留之。太康末，拜光禄大夫，加侍中，
假金章紫绶，班次三司。惠帝即位，进左光禄大夫，侍
中如故，剑履上殿，入朝不趋。干虽王大国，不事其务，
有所调补，必以才能，虽有爵禄，若不在己，秩奉布帛，
皆露积腐烂，阴雨则出犊车而内露车。或问其故，对
曰：“露者宜内也。”朝士造之，虽通姓名，必令立车马于
门外，或终夕不见。时有得觐，与人物酬接，亦恂恂恭
逊，初无阙失。前后爱妾死，既敛，辄不钉棺，置后空室
中，数日一发视。或行淫秽，须其尸坏乃葬之。赵王伦
辅政，以干为卫将军。惠帝反正，复为侍中，加太保。齐

今以百钱贺汝。虽然，大势难居，不可不慎。”冏既辅政，
干诣之，冏出迎拜，干入，踞其床，不命冏坐，语之曰：“汝
勿效白女儿。”其意指伦也。及冏诛，干哭之恸，谓左右
曰：“宗室日衰，唯此儿最可，而复害之，从今殆矣。”东海
王越兴义至洛阳，往视干，干闭门不通。越驻车良久，
干乃使人谢遣，而自于门间窥之。当时莫能测其意，
或谓之有疾，或以为晦迹焉。永嘉五年薨，时年八十。
会刘聪寇洛，不遑赠谥。有二子，世子广早卒，次子永，
以太熙中封安德县公，散骑常侍，皆为善士。遇难合
门堙灭。